**Gyakran ismételt kérdések**

***Mi az Építészeti Szerzői Jogi Nyilvántartás?***

Az Építészeti Szerzői Jogi Nyilvántartás az építtető és a vele szerződő tervező közös nyilatkozata, vagy a szerzői jogi jogosult önkéntes nyilatkozata alapján tartalmazza az építészeti-műszaki dokumentációhoz, valamint az az alapján megépült építményhez (együttesen: építészeti alkotás) fűződő szerzői vagyoni jogokra vonatkozó adatokat. A Nyilvántartás segíti az építésügy naprakész tájékoztatását, melynek keretein belül egyszerűen és gyorsan lehet tájékozódni a szerzői jogi oltalom alá eső építészeti alkotás jogosultjainak adatairól.

***Hogy tudom elérni és belépni az Építészeti Szerzői Jogi nyilvántartásba?***

A Nyilvántartásba https://www.oeny.hu/oeny/dokir/#/ weboldalon KAÜ azonosítást használva, az ügyfélkapun keresztül lehet belépni.

***Hova küldhetem az építészeti szerzői jogi nyilvántartással kapcsolatos kérdéseimet?***

Az [eszjny@lechnerkozpont.hu](mailto:eszjny@lechnerkozpont.hu); e-mail címre.

***Honnan tájékozódhatok az építészeti szerzői jogi nyilvántartásról?***

Az építészeti szerzői jogi nyilvántartásról az alábbi linken tájékozódhat: <http://lechnerkozpont.hu/oldal/epiteszeti-szerzoi-jogi-nyilvantartas>

***Mely jogszabállyal és mikortól került bevezetésre az építészeti szerzői jogi nyilvántartás?***

Az egyes törvényeknek az építészeti alkotásokra, műszaki létesítményekre és azok terveire vonatkozó szerzői jogi szabályozással összefüggő módosításáról szóló 2018. évi CXXXIV. törvény módosította az épített környezet alakításáról és védelméről szóló 1997. évi LXXVIII. törvényt. (Az Építészeti Szerzői Jogi Nyilvántartásra vonatkozó rész 2019.12.31. napjától hatályos)

***Ki tekinthető az építészeti alkotás szerzőjének?***

„A szerzői jog azt illeti, aki a művet megalkotta (szerző).” [Szjt. 4. § (1) bek.]

***Ki jogosult nyilatkozni?***

Kötelező nyilatkozat esetében a tervezési szerződés alapján az építtető és a tervező közös nyilatkozatban, önkéntes nyilatkozat esetében bármely szerzői jogi jogosult nyilatkozhat.

***Mit kell tenni a nyilatkozattevő tervezőnek és építtetőnek a kötelező közös nyilatkozattétel folyamata során?***

A kötelező nyilatkozattétel során a bejelentőnek szükséges felvennie a kapcsolatot a nyilatkozattételre kötelezett másik féllel, akinek az építészeti szerzői jogi nyilvántartás saját bejelentései között található nyilatkozatot szükséges átnéznie és elfogadnia, hogy ezzel a megtett nyilatkozat publikussá válhasson.

***Tehet-e önkéntes nyilatkozatot a terv szerzője, ha nem szerzői vagyoni jogosult?***

Igen, hiszen a szerzői vagyoni jogok jogosultjától függetlenül ő tekinthető a mű szerzőjének.

***Milyen előnyökkel jár a nyilatkozattétel?***

A nyilatkozattétel leginkább a jogosultak érdekét szolgálja azzal, hogy az Szjt. vonatkozó rendelkezése – megdönthető – szerzőségi vélelmet állít fel a nyilvántartásban szerzőként szereplő személynek. [Szjt. 94/B. § (5) bek.]

Másrészt ez egy olyan szerzői jogi adatbázis, ahol egyszerűen és gyorsan lehet tájékozódni a szerzői jogi oltalom alá eső építészeti alkotás jogosultjainak adatairól.

***Szükséges-e a szerzői jogosultság alátámasztására a nyilatkozaton kívül egyéb dokumentum benyújtása?***

A kötelező nyilatkozat esetében elegendő a tervezési szerződés szerzői vagyoni jogokról rendelkező tartalmát benyújtani. Ezen adatok tartalma nem lehet ellentétes a tervezési szerződésben rögzített rendelkezésekkel. Felhívjuk a figyelmet, hogy a nyilatkozattételre jogosult személyeknek lehetősége van a szerzőséget vagy a szerzői jogi jogosultságot alátámasztó dokumentumokat a nyilatkozat mellékleteként benyújtani, azonban ahhoz kizárólag a nyilatkozattételre jogosult személy férhet hozzá, a nyilatkozattételre jogosult személyen kívül a dokumentumok felhasználására az üzemeltető sem jogosult.

Az önkéntes nyilatkozat esetében fel kell tölteni egy vagy több olyan dokumentumot, amely a szerzői vagyoni joga fennállását valószínűsíti. (pl.: tervezési szerződés; tervpecsét; szakirodalom stb.)